Dís die beurtkragvooruitsig dié winter(Foto: Christel Cornelissen) Asof die staat van algehele afsondering sake nie reeds vir miljoene Suid-Afrikaners bemoeilik nie, kan die moontlikheid van beurtkrag dié winter boonop nie uitgesluit word nie. Eskom se uitvoerende hoof, André de Ruyter, het Donderdag in Breakfast with Martin Bester op Jacaranda FM gesê dit behoort egter nie naastenby op dieselfde vlak te wees as dít wat die land verlede jaar beleef het nie. De Ruyter het gesê die kragvoorsiener het die afsonderingstydperk benut om ŉ groot hoeveelheid korttermyn instandhoudingwerk te doen. Dit het reeds daartoe gelei dat ŉ bykomende 2 000 MW wat nie voor die afsonderingstydperk beskikbaar was nie, nou by die stelsel kon inskakel. Suid-Afrika se kraggebruik het Woensdagaand onverwags tot sowat 31 000 MW gestyg, terwyl dit normaalweg in dié tyd naastenby 28 000 MW is. “Ons kon in die vraag na elektrisiteit voldoen sonder dat ons na dieselopwekkers moes oorskakel,” het hy gesê. André de Ruyter, uitvoerende hoof van Eskom. (Foto: Facebook) De Ruyter sê volgens Eskom se vooruitskatting gaan daar in Julie moontlik drie dae van fase 1-beurtkrag ingestel word. “Ongelukkig, en dit is waar die nalatenskap van tien jaar se gebrekkige instandhouding ŉ rol speel, is die opwekkingstelsel steeds onbestendig en moet ons veel meer intensiewe instandhoudingswerk doen.” Weens ŉ reisverbod en beperkte toegang tot onderdele kan dié indringende instandhoudingwerk egter nie tydens die afsonderingstydperk gedoen word nie. De Ruyter sê selfs al sou beurtkrag dié winter noodgedwonge ingestel moet word, sal dit nie naastenby op die vlak wees wat Suid-Afrikaners verlede jaar ervaar het nie. In Desember verlede jaar, toe beurtkrag op sy ergste was, is fase 6-beurtkrag ingestel in ŉ poging om te keer dat die kragnetwerk heeltemal ineenstort. “Ons is baie ver van daardie situasie,” het hy gesê. De Ruyter sê die kans op beurtkrag kan nie uitgesluit word nie, omdat groot instandhoudingswerk nog voorlê. Dit word egter op ŉ gestruktureerde manier gedoen. Benewens die gebrek aan instandhouding is nog een van die kragvoorsiener se groot uitdagings om weer ŉ gesonde bankbalans op te bou. Altesaam 20 munisipaliteite skuld Eskom sowat R28 miljard – geld wat die kragvoorsiener hard probeer om te vorder. Eskom het self skuld van nagenoeg R450 miljard en net die rente daarop beloop miljarde. De Ruyter sê dit is nou egter belangrik om te konsentreer op operasionele bestendigheid.